ྗོངས་འདི་རུ། །མཐའ་དམག་མ་གཏོང་ཁྱེད་ཀྱིས་སྲུངས། །དབུས་གཙང་ནང་འཁྲུག་ཞི་བར་བསྒྱུར། །བོད་ཁམས་རྟག་ཏུ་བདེ་བ་དང་། །བདག་ཅག་རྣལ་འབྱོར་ཡོན་མཆོད་ལ། །ཅི་ལས་གྱུར་པའི་གདོན་དང་ནད། །ཡུད་ཙམ་གྱིས་ནི་ཞི་བ་དང་། །དགྲ་བགེགས་གནོད་པ་བཟློག་པར་མཛོད། །དམ་ཚིག་འདི་ལ་ཁྱོད་མ་འདའ། །དམ་ཚིག་འདི་ལས་འདས་གྱུར་ན། །རྡོ་རྗེ་གནོད་སྦྱིན་ཁྲོ་བོ་ཡིས། །སྙིང་གི་དཀྱིལ་ནས་ཁྲག་དྲངས་ཏེ། །འོ་དོད་འབོད་པར་གདོན་མི་ཟ། །དེ་བས་དམ་ཚིག་ཐུབ་པར་སྲུངས། །བཀའ་ཡི་གཏོར་མ་འདི་ལོངས་ལ། །བཅོལ་པའི་ལས་རྣམས་འགྲུབ་པར་གྱིས། །མ་མ། ཁ་ཁ། ལ་ལ། ལེ་ལེ། ཏཾ་ཏཾ། ཏེ་ཏེ། ཁ་རཀྨ། མ་མ་སྲིང་འགྲོ་མ་ཧཱུྃ་བྷྱོ། བ་ལིདྟ་ཁ་ཧི། མ་ཧཱ་པཉྩ་ཨ་མྲྀ་ཏ་ཁཱ་ཧི། མ་ཧཱ་རཀྟ་ཁཱ་ཧི། དེ་ནས་གཏོར་མ་དགྲ་ཕྱོགས་སུ་འཕངས་ཏེ། ཧཱུྃ། སྣང་སྲིད་ལྷ་སྲིན་སྡེ་བརྒྱད་རྣམས། །མཐོ་བ་རྣམས་ནི་ཞབས་སྐུམས་ཤིག །དམའ་བ་རྣམས་ནི་དབུ་ཆུམས་ཤིག །བར་པ་རྣམས་ནི་སྐུ་བཟུར་ཅིག །ཕྱོགས་འདིར་ཟོར་གྱི་ལམ་ཕྱེས་ཤིག །གཏོར་ཟོར་ཁྱེད་ལ་མི་འཕེན་ནོ། །བདག་གི་གཏོར་ཟོར་གཉན་པོ་འདི། །གང་ལ་བབས་ཀྱང་གཅོད་ཅིང་སྒྲོལ། །དགྲ་བགེགས་གདུག་པའི་སྙིང་ལ་འཕེན། །དགྲ་བགེགས་སྲོག་ལ་གཏོར་ཟོར་རྒྱོབ། །མི་ནོར་ཕྱུགས་ལ་གཏོར་ཟོར་རྒྱོབ། །བདུན་བརྒྱུད་རྩད་ནས་ཆོད་ཅིག་ཡྃ། །དགུ་བརྒྱུད་རླུང་ལ་སྐུར་ཅིག་ཡྃ། །ཞེས་དང་། དྷ་ཏིའི་སྔགས་བཟླས་ལ་འཕངས་པས་དགྲ་བགེགས་ཁ་ཕུང་དུ་བརླག་པར་བསམ། རྩ་བ་ལས། བར་འདིར་ཕུར་པ་གསོ་བར་གསུངས་ཀྱང་། ད་ནི་དགྲ་བགེགས་བསྒྲལ་ཟིན་ནས་བྱ་བ་ཡིན་གྱིས། སྔས་ན་ཕྲིན་ལས་མི་འགྲུབ་པས་བརྟགས་ཏེ་ཤེས་པར་བྱའོ། །ཕྲིན་ལས་རྣམ་པ་བཞི་མཐར་ཕྱིན་པར་བྱ་བའི་ཕྱིར། མནན་གཟིར་དྲག་ཏུ་བྱ། ཞེས་པས་ནང་དུ་ལོག་ལ་གཏོར་གཞོང་ཁ་སྦུབ་པའི་འོག་ཏུ་དགྲ་བགེགས་འགུགས་གཞུག་བྱས་ལ། ཧཱུྃ་ཧ་ཧེ་ཕཊ྄་བྷྱོ་རྃ། ཛཿཧཱུྃ་བྃ་ཧོཿ སངས་རྒྱས་ཀུན་གྱི་སྐུ་གསུང་ཐུགས། །འདོད་ཆགས་རྡོ་རྗེ་འཁོར་དང་བཅས། །འཇིག་རྟེན་ཁམས་ནི་རབ་འབྱམས་ཀུན། །སྐད་ཅིག་ཡུད་ལ་དབང་དུ་བསྡུས། །དབང་མཛད་ལྷ་ལ་ཕྱག་འཚལ་བསྟོད། །ཝཱ་ཤཾ་ཀུ་རུ་ཡེ་སྭཱ་ཧཱ། འཁོར་འདས་ཀྱི་ཆོས་ཐམས་ཅད་བདག་རྡོ་རྗེ་ཙྖྒ྄ཻ་མོའི་དབང་དུ་གྱུར་ཅིག །སངས་རྒྱས་ཀུན་གྱི་སྐུ་གསུང་ཐུགས། །ཞེ་སྡང་རྡོ་རྗེ་འཁོར་དང་བཅས། །འཇིག་རྟེན་ཁམས་ནི་རབ་འབྱམས་ཀུན། །ཤིན་ཏུ་གདུག་པའི་སེམས་ཅན་ལ། །ཞེ་སྡང་ཆེན་པོའི་ཏིང་འཛིན་གྱིས། །སྐད་ཅིག་ཉིད་ལ་བརླག་མཛད་དེ། །བརླག་པར་མ་གྱུར་གང་ཡང་མེད། །བརླག་མཛད་ལྷ་ལ་ཕྱག་འཚལ་ལོ། །མཱ་ར་ཡ་ཕཊ། བདག་ལ་སྡང་བའི་དགྲ། གནོད་པའི་བགེགས། གདུག་པའི་དབལ། རྣོ་བའི་མཚོན། སྦྱོང་བའི་དུག །ནད་བཞི་བརྒྱ་རྩ་བཞི། གདོན་སྟོང་ཕྲག་བརྒྱད་ཅུ་ལ་སོགས་པའི་མི་མཐུན་པའི་ཕྱོགས་ཐམས་ཅད་བརླག་པར་གྱུར་ཅིག །སངས་རྒྱས་ཀུན་གྱི་སྐུ་གསུང་ཐུགས། །གཏི་མུག་རྡོ་རྗེ་འཁོར་དང་བཅས། །འཇིག་རྟེན་ཁམས་ནི་རབ་འབྱམས་ན། །ཤིན་ཏུ་རྨོངས་པའི་སེམས་ཅན་ལ། །གཏི་མུག་ཆེན་པོའི་ཏིང་འཛིན་གྱིས། །སྐད་ཅིག་ཡུད་ལ་ཞི་མཛད་དེ། །ཞི་བར་མ་གྱུར་གང་ཡང་མེད། །ཞི་མཛད་ལྷ་ལ་ཕྱག་འཚལ་ལོ། །ཕྱིའི་དགྲ་བགེགས་ཐམས་ཅད་ཞི་བར་གྱུར་ཅིག །ནང་གི་ཉོན་མོངས་དུག་ལྔ་ཞི་བར་གྱུར་ཅིག །ཤཱནྟིང་ཀུ་རུ་ཡེ་སྭཱ་ཧཱ། སངས་རྒྱས་ཀུན་གྱི་སྐུ་གསུང་ཐུགས། །ང་རྒྱལ་རྡོ་རྗེ་འཁོར་དང་བཅས། །སྟོང་གི་འཇིག་རྟེན་རབ་འབྱམས་ན། །ཤིན་ཏུ་དྲེགས་པའི་སེམས་ཅན་ལ། །ང་རྒྱལ་ཆེན་པོའི་ཏིང་འཛིན་གྱིས། །སྐད་ཅིག་ཡུད་ལ་རྒྱས་མཛད་དེ། །རྒྱས་པར་མ་གྱུར་གང་ཡང་མེད། །རྒྱས་མཛད་ལྷ་ལ་ཕྱག་འཚལ་ལོ། །བདག་ཅག་རྣམས་ཀྱི་ཚེ་དང་བསོད་ནམས་དཔལ་དང་འཁོར་དང་ལོངས་སྤྱོད་དང་ཟག་པ་མེད་པའི་ཡེ་ཤེས་ཐམས་ཅད་རྒྱས་པར་གྱུར་ཅིག །པུཥྚིང་ཀུ་རུ་ཡེ་སྭཱ་ཧཱ། དེ་ནས་དངོས་གྲུབ་བླང་བ་ནི། ཧཱུྃ། རྡོ་རྗེ་ཕུར་པའི་དཀྱིལ་འཁོར་ལྷ་ཚོགས་དགོངས། །སྐུ་གསུང་ཐུགས་དང་ཡོན་ཏན་ཕྲིན་ལས་ཀྱི། །བྱིན་རླབས་དབང་དང་དངོས་གྲུབ་མ་ལུས་སྩོལ། །དྲག་པོའི་སྟོབས་ཀྱིས་དགྲ་བགེགས་བསྒྲལ་བ་དང་། །དངོས་གྲུབ་ཐམས་ཅད་དུས་འདིར་སྩལ་དུ་གསོལ། །ཞེས་དང་། གང་འདོད་གསོལ། ཕྲིན་ལས་བཅོལ་བ་ནི། ཧོཿ བཅོམ་ལྡན་འདས་དཔལ་རྡོ་རྗེ་ཕུར་པའི་ལྷ་ཚོགས་ཀྱིས་དཔལ་ལྡན་བླ་མ་དམ་པས་གཙོར་མཛད། སངས་རྒྱས་ཀྱི་བསྟན་པ་འཛིན་པའི་དགེ་བའི་བཤེས་གཉེན་རྣམས་ཀྱི་སྐུ་ཚེ་དང་ཕྲིན་ལས་ཀྱི་བར་དུ་གཅོད་པ་ཐམས་ཅད་ཉེ་བར་ཞི་བར་མཛད་དུ་གསོལ། བདག་དང་སེམས་ཅན་ཐམས་ཅད་ཀྱི་སྡིག་པ་དང་སྒྲིབ་པ་དམ་ཚིག་ཉམས་པ་ཐམས་ཅད་ཞི་བར་མཛད་དུ་གསོལ། མཐོ་རིས་དང་ཐར་པ་དང་ཐམས་ཅད་མཁྱེན་པའི་ལམ་གྱི་བར་དུ་གཅོད་པ། མི་དགེ་བ་དང་། ཉོན་མོངས་པ་དང་། ཤེས་བྱའི་སྒྲིབ་པ་ཐམས་ཅད་ཞི་བར་མཛད་དུ་གསོལ། གནས་སྐབས་སུ་ལས་དང་ཉོན་མོངས་པའི་དབང་གིས་འབྱུང་བའི་གནོད་པ་དང་། སྡུག་བསྔལ་གྱི་བྱེ་བྲག་གདོན་ཆེན་པོ་བཅོ་བརྒྱད་དང་། བགེགས་རིགས་སྟོང་ཕྲག་བརྒྱད་ཅུ་དང་། ལོག་འདྲེན་དང་། གཟའ་དང་། རྒྱུ་སྐར་དང་། བྱད་སྟེམས་དང་། ཕ་རོལ་གྱི་རིགས་སྔགས་ལས་གྱུར་པའི་གནོད་པ་ཐམས་ཅད་ཞི་བར་མཛད་དུ་གསོལ། མེ་དང་། ཆུ་དང་། ས་གཡོ་བ་ལ་སོགས་པ་འབྱུང་བ་ལས་གྱུར་པའི་གནོད་པ་དང་། ལོ་ཉེས་དང་དགྲའི་གནོད་པ་ལ་སོགས་པ་འཇིགས་པ་ཆེན་པོ་བཅུ་དྲུག་དང་། མི་གེ་དང་། མི་ནད་དང་། ཕྱུགས་ནད་དང་། ནད་བཞི་བརྒྱ་རྩ་བཞི་དང་། དབུལ་ཞིང་ཕོངས་པ་དང་། དུས་མ་ཡིན་པར་འཆི་བའི་སྡུག་བསྔལ་དང་། དེ་དག་གི་རྒྱུ་བསམ་སྦྱོར་ངན་པ་ཐམས་ཅད་ཞི་བར་མཛད་དུ་གསོལ། ཁྱད་པར་དུ་ཡང་ཙྖྒ྄ཻ་མོ་ཞེས་བྱ་བའི་སྔོན་གྱི་ལས་ལས་གྱུར་ཀྱང་རུང་། འཕྲལ་གྱི་རྐྱེན་ལས་གྱུར་ཀྱང་རུང་སྟེ། ཕྱི་ནང་གི་ཉེ་བར་འཚེ་བ་ལུས་སེམས་ལ་གནོད་པར་བྱེད་པའི་གདོན་བགེགས་དང་། ནད་ལ་སོགས་པ་ལུས་ཀྱི་སྡུག་བསྔལ་བ་ཐམས་ཅད་དང་། སེམས་ཀྱི་ཡིད་མི་བདེ་བ་དང་། སྐལ་བ་ངན་པ་དང་། རྨི་ལམ་ངན་པ་དང་། མཚན་མ་ངན་པ་དང་། ལུས་དང་། སྲོག་དང་། ལོངས་སྤྱོད་དང་། སྐལ་བ་དང་། དགེ་བ་སྒྲུབ་པའི་བར་དུ་གཅོད་པ་ཐམས་ཅད་ཞི་བར་མཛད་དུ་གསོལ། འཇིག་རྟེན་གྱི་ཁམས་འདིར་དུས་ཀྱི་འཁྲུགས་པ་ཞི་བ་དང་། མཚོན་གྱི་བསྐལ་པ་ཉམས་པ་དང་། མཐའི་དམག་དཔུང་བཟློག་པ་དང་། ལོ་ཕྱུགས་རྟག་ཏུ་ལེགས་པ་དང་། ཆར་ཆུ་དུས་སུ་འབབ་པར་མཛད་དུ་གསོལ། མདོར་ན་བདག་དང་སེམས་ཅན་ཐམས་ཅད་ཀྱི་གནས་སྐབས་སུ་མི་མཐུན་པའི་ཕྱོགས་ཐམས་ཅད་ཉེ་བར་ཞི་ནས། འོག་མིན་གྱི་མཐར་ཐུག་གི་འཇིག་རྟེན་པའི་དངོས་གྲུབ་མཐའ་དག་འགྲུབ་པ་དང་། མཐར་ཐུག་སྒྲིབ་གཉིས་བག་ཆགས་དང་བཅས་ཞི་བའི་ཕྱག་རྒྱ་ཆེན་པོ་མཆོག་གི་དངོས་གྲུབ་མྱུར་དུ་འགྲུབ་པར་བྱིན་གྱིས་བརླབ་ཏུ་གསོལ། ཕན་བདེའི་འབྱུང་གནས་སངས་རྒྱས་ཀྱི་བསྟན་པ་རིན་པོ་ཆེ་སྒོ་ཐམས་ཅད་ནས་དར་ཞིང་རྒྱས་པར་མཛད་དུ་གསོལ། འཁོར་འདས་ཀྱི་དཔལ་དང་ཕུན་སུམ་ཚོགས་པ་ཐམས་ཅད་བདག་གི་དབང་དུ་འདུ་བར་མཛད་དུ་གསོལ། བདུད་དང་དགྲ་བགེགས་ནག་པོའི་ཕྱོགས་ཐམས་ཅད་ད་ལྟ་ཉིད་དུ་ཐལ་བར་བརླག་པར་མཛད་དུ་གསོལ། ཞེས་སོགས་འདོད་དོན་གསོལ། བཟོད་པར་གསོལ་བ་ནི། བཅོམ་ལྡན་འདས་དཔལ་རྡོ་རྗེ་གཞོན་ནུའི་ལྷ་ཚོགས་འཁོར་དང་བཅས་པ་ཐམས་ཅད་བདག་ལ་དགོངས་སུ་གསོལ། བདག་ཅག་སོ་སོའི་སྐྱེ་བོར་གྱུར་པས་སེམས་ཅན་ཉོན་མོངས་པ་ཅན་དུ་གྱུར་ནས་ལུས་ངག་ཡིད་གསུམ་གྱི་སྤྱོད་པ་ཉོན་མོངས་པ་དང་འདྲེས་ཏེ་བག་མེད་པར་གྱུར་པ་དང་། རྣལ་འབྱོར་ལ་དབང་མ་ཐོབ་པས་བྱིང་བ་དང་རྒོད་པའི་དབང་དུ་གྱུར་ཏེ་ཏིང་འཛིན་མི་གསལ་བ་དང་། སྙིགས་མ་ལྔའི་དུས་ཀྱི་དབང་གིས་ཉེ་བར་མཁོ་བའི་ཡོ་བྱད་མ་འབྱོར་པས་མཆོད་རྫས་མ་ཚང་ཞིང་ངན་པ་དང་། བརྗེད་ངེས་པ་དང་། ཤེས་བཞིན་མ་ཡིན་པའི་དབང་དུ་གྱུར་ནས། ཆོ་ག་ལ་ལྷག་པ་དང་། ཆད་པ་དང་། སེར་སྣའི་དབང་གིས་མཆོད་པ་ངན་ཞིང་ཆུང་བ་དང་། གཏི་མུག་གི་དབང་གིས་རྒྱུད་སྡེ་ནས་བྱུང་བའི་ཆོ་ག་བཞིན་དུ་མ་ལྕོགས་པ་ལ་སོགས་པ་འཁྲུལ་ཞིང་ནོངས་པ་ཐམས་ཅད་བཟོད་པར་བཞེས་ནས་བདག་ཅག་གི་ལམ་དང་དངོས་གྲུབ་ཀྱི་བར་ཆད་དུ་མི་འགྱུར་བར་བྱིན་གྱིས་བརླབ་ཏུ་གསོལ། ཡི་གེ་བརྒྱ་པ་ལན་གསུམ་བརྗོད་ལ། སོ་སོའི་སྐྱེ་བོར་གྱུར་གང་དང་། །རྣལ་འབྱོར་མ་ཐོབ་དབང་གིས་དང་། །ཉེ་བར་མཁོ་བ་མེད་པ་དང་། །བརྗེད་དང་ཤེས་བཞིན་མ་ཡིན་པས། །ཅུང་ཞིག་ཆོ་ག་ཉེར་མ་ཚང་། །དེ་དག་བཀྲུ་ཞིང་བཟོད་པར་གསོལ། །ཞེས་བཟོད་པར་གསོལ་ལོ། །དེ་ནས་རྩ་བ་ལས། དོན་ཆོས་ཉིད་ལས་མི་འདའ་བའི་ཕྱིར་སྐུ་མཆོག་ཤིན་ཏུ་ལེགས་པ་བརྟན། ཅེས་པས། ཡེ་ཤེས་ལྷ་རྣམས་གཤེགས་སུ་མི་གསོལ་ཏེ། །དཀྱིལ་འཁོར་གསུམ་གྱི་ལྷ་རྣམས་ཧཱུྃ་གསུམ་གྱུར། །ཕཊ་སྒྲ་གསུམ་གྱིས་དེ་ལས་འོད་འཕྲོས་ཏེ། །དོན་གཉིས་བྱས་འདུས་ཧཱུྃ་ཡིག་གསུམ་ལ་ཐིམ། །གཉིས་པོ་བདག་ཉིད་རྩ་བའི་ཧཱུྃ་ལ་ཐིམ། །དེ་ཡང་ཞབས་ནས་ནཱ་དའི་བར་དུ་ཐིམ། །ནཱ་ད་ཆོས་དབྱིངས་དག་པའི་ངང་དུ་ཐིམ། །དེ་ཡང་སློབ་དཔོན་ཆེན་པོས་རྩ་བ་རྣལ་འབྱོར་ལམ་གྱི་རིམ་པ་ལས། རང་བཞིན་སེམས་ཀྱི་ཆོས་ཉིད་ནི། །མ་བཅོས་ལྷུག་པར་གནས་པའི་དོན། །རྟག་ཆད་དངོས་པོའི་མཐའ་སྤངས་ཤིང་། །བརྗོད་བྲལ་མུ་བཞི་ལས་འདས་པ། །རྩོལ་མེད་གནས་པའི་ཆོས་ཉིད་དེ། །ཕུར་པ་ཞེས་ནི་དེ་ལ་བྱ། །ཞེས་གསུངས་པའི་དོན་ལ་གནས་པར་བྱའོ། །རྩ་བ་ལས། རྟག་པ་ཆེན་པོ་རྒྱུན་གྱི་ཏིང་འཛིན་བསྒོམ། །ཞེས་པས་དེ་ལྟ་བུའི་ཆོས་ཉིད་ཀྱི་ངང་ནས། །ཧཱུྃ་ཧཱུྃ་ཞེས་པས་ཧཱུྃ་ཡིག་བསྒྲིག་མར་གྱུར། །འོད་འཕྲོས་དོན་བྱས་འདུས་ནས་ཧཱུྃ་ཡིག་གཉིས། །གཙོ་བོ་ཡབ་ཡུམ་གྱུར་པའི་སྤྱི་བོ་རུ། །ཟླ་སྟེང་ཧ་བསམ་རྒྱ་གྲམ་ཕྱག་རྒྱ་བཅིངས། །ཀརྨ་སཏྭ་ཧ་ཧ། རང་ལུས་རྡོ་རྗེའི་གོ་ཆས་གཏམས་པར་བསམ། །མཛུབ་མོ་གཉིས་ལ་ཉི་དལ་རེ་རེའི་སྟེང་། །རྡོ་རྗེ་གནོད་སྦྱིན་སྔོན་པོ་མཆེ་བ་འཛིན། །བདུད་རྩི་ཐབས་སྦྱོར་དམར་པོ་རྒྱ་གྲམ་བསྣམས། །བཛྲ་ཀཱ་ཝཱ་ཙི་ཡཀྵ་རཀྵ་ཧཱུྃ། མཛུབ་མོ་ལྟེ་བར་བཏུད་པས་ཁྲོ་བོ་གཉིས། །རྒྱབ་སྤྲོད་བཞུགས་ནས་བར་ཆད་བསྲུང་བར་མོས། །དྲུག་མདོ་སྙིང་ག་སོག་པ་མཚོག་མ་ལྟག །རེག་ཅིང་ཁྲོ་བོ་རྒྱབ་སྤྲོད་བཞུགས་པར་བསམ། །རཏྣ་མུ་ཀུ་ཊཾ། རིན་ཆེན་ཕྱག་རྒྱ་མགོ་བོའི་གནས་ལྔར་གཏུག །རིན་པོ་ཆེ་ཡི་དབུ་རྒྱན་ཉིད་དུ་བསམ། །ཏུཥྱ་ཧོ་ཞེས་དགྱེས་པའི་ཐལ་མོ་བརྡབ། །ལེ་བརྒན་དམར་མཐིང་གིས་ནི་དབང་བསྐུར་བསམ། །ཨཱ་ལི་ཀཱ་ལི་དང་ཡི་གེ་བརྒྱ་པ་བརྗོད་ལ་ལྷག་ཆད་བསྐང་། འདིར་བླ་མ་ཇོ་ལྕམ་ལ་སོགས་པ་སློབ་དཔོན་སྔ་རབས་པ་དག །རྟག་པ་ཆེན་པོ་རྒྱུན་གྱི་ཏིང་ངེ་འཛིན་ཞེས་པ་དེ་ལུས་བསྲུང་བ་ལ་འདོད་པ་ལྟར་བྲིས་པ་ཡིན་ལ། རང་ལུགས་ལ་ནི་ལུས་བསྲུང་བ་དང་། དེའི་རྗེས་བསྔོ་བའི་བར་ཟིན་པ་དང་། རྒྱུན་གྱི་རྣལ་འབྱོར། སྣོད་ཀྱི་འཇིག་རྟེན་རྡོ་རྗེ་ཕུར་པའི་གཞལ་ཡས་ཁང་། བཅུད་ཀྱི་སེམས་ཅན་ཐམས་ཅད་རྡོ་རྗེེ་གཞོན་ནུ་ཡབ་ཡུམ། སྒྲ་གྲགས་ཐམས་ཅད་ཀཱི་ལ་ཡའི་རང་སྒྲ། སེམས་ཀྱི་དྲན་རྟོག་ཐམས་ཅད་སྟོང་གསལ་རྗེན་པ་སྟེ། རྡོ་རྗེ་གཞོན་ནུའི་ཐུགས་སུ་ལམ་དུ་ཁྱེར་བ་ལ་འདོད་པ་ཡིན་ནོ། །དེ་ནས་བསྔོ་བ་ནི། ཕུར་པ་ཞེ་སྡང་ཡོངས་སུ་དག་པའི་རྒྱུད་ལེའུ་བཅུ་བདུན་པ་ལས། ཁྲག་འཐུང་རིགས་སུ་སྐྱེས་ནས་ཀྱང་། །མཉམ་མེད་རྡོ་རྗེ་གཞོན་ནུ་སྟོན། །སྙིང་རྗེ་ལྡན་ཞིང་བླ་མར་གུས། །སྐྱེ་ཞིང་སྐྱེ་བར་འགྱུར་བར་ཤོག །ལག་ན་རྡོ་རྗེ་ཕུར་བུ་འཛིན། །ཟབ་མོའི་ཆོས་ནི་ཀློག་པ་དང་། །བཙུན་མོའི་ཁུ་བ་མཉམ་ཟས་ཅན། །སྐྱེ་ཞིང་སྐྱེ་བར་འགྱུར་བར་ཤོག །ཅེས་དང་། དགེ་བ་འདི་ཡིས་བདག་དང་སེམས་ཅན་ཀུན། །བདུད་ལས་ནམ་རྒྱལ་བར་ཆད་ཀུན་ཞི་ཞིང་། །རྡོ་རྗེ་གཞོན་ནུ་མྱ་ངན་འདས་པའི་སར། །འབྲས་བུ་བྱང་ཆུབ་ངེས་པར་བརྙེས་གྱུར་ཅིག །ཅེས་དགེ་བ་བསྔོ། དེ་ནས་བཀྲ་ཤིས་རྒྱས་པར་བྱའོ། །དེ་ལྟར་དཔལ་ལྡན་རྡོ་རྗེ་ཕུར་བུ་ཡི། །ལས་བྱང་ཆོབ་ཁྲིགས་གསལ་བར་བཀོད་པ་འདི། །ཨོ་རྒྱན་ཆེན་པོའི་རྩ་བ་ལ་བརྟེན་ཅིང་། །ཇོ་ལྕམ་གྱིས་ཕྱུང་ལང་ལབ་སྣ་ནམ་དང་། །ཁྱད་པར་མཁས་བའི་མཁས་པ་རོང་ཟོམ་གྱིས། །གཞུང་ལས་བཏུས་ཏེ་ཡི་གེར་བཀོད་པ་འདི། །ཚུལ་འདིར་མོས་པའི་བནྡེ་མ་ཏིས་སྦྱར། །དགེ་བ་འདི་ཡིས་བདག་དང་འགྲོ་བ་ཀུན། །ལམ་མཆོག་རྡོ་རྗེའི་ཐིག་ལེའི་སྒོར་ཞུགས་ཏེ། །རྒྱལ་བ་དགྱེས་པའི་ཕྲིན་ལས་མཐར་དབྱུང་ནས། །རྡོ་རྗེ་གཞོན་ནུའི་གོ་འཕང་མྱུར་ཐོབ་ཤོག །རྡོ་རྗེ་ཕུར་པའི་ལས་ཀྱི་བྱང་བུ་འབྲིང་པོར་བཀོད་པ་དངོས་གྲུབ་རྒྱ་མཚོ་ཞེས་བྱ་བ། རིག་པ་འཛིན་པའི་དགེ་སློང་ནམ་མཁར་སྤྱོད་པས་ཡོས་བུའི་ལོ་མཆུ་ཉ་བའི་ཚེས་ཉེར་ལྔ་ལ་རྫོགས་པར་བཀོད་པའོ། །འདིས་ཀྱང་རྒྱལ་བའི་བསྟན་པ་ཕྱོགས་དུས་ཀུན་ཏུ་རྒྱས་པ་དང་། སེམས་ཅན་ཐམས་ཅད་བདེ་སྐྱིད་ཕུན་སུམ་ཚོགས་པའི་དཔལ་ལ་དུས་ཀུན་ཏུ་ལོངས་སྤྱོད་པར་